Метр 2300-рэ зи лъагагъ щIыпIэм щаухуауэ
Iуащхьэмахуэ щIыналъэм щыщ Терскол жылэм «Демографие» лъэпкъ проектым хыхьэу 2020 гъэм щызэфIэкIащ цIыкIу 40-м щадэлэжьэным тещIыхьа сабий яслъэ. Ар къэралым къигъэув мардэ псоми изагъэу ящIащ.
УнэщIэм хэтщ сабий пIыным, гъэсэным, абыхэм я къэухьым зегъэужьыным хуэунэтIауэ зыхуеину псори, сабийхэр щыджэгуну, щыжеину пэшхэр нэхущ, хуитщ, спортзал, я шхыныр щагъэхьэзырыну къудамэ, медицинэ пэш яIэщ.
«Iуащхьэмахуэ щIыналъэр жыджэру хэтщ лъэпкъ проектхэм. Къалэн нэхъыщхьэхэм, нэхъ дызыхуэныкъуэхэм ящыщт Терскол сабий сад щыухуэнри, ар къыдэхъулIащ. Мыбы ипэкIэ лэжьар жьы хъуат, зэманым къезэгъыжыртэкъым. Сабий 28-рэ фIэкIаи щIэхуэртэкъыми, яслъэр сменитIу лэжьэн хуей хъурт абы къыхэкIыу. Иджыпсту яслъэм щIэтын хуей унэлъащIэхэм, Iэмэпсымэхэм къыхащахуэ, ахэр ягъэув. ДызыхуэкIуэ гъатхэпэм IуэхущIапIэм лэжьэн щIидзэнущ», — къыхигъэщащ Эльбрус къуажэм и щIыпIэ администрацэм и унафэщI Согаев Магомед.
Унэр Iуащхьэмахуэ къуршым и лъабжьэм деж, метр 2300-рэ зи лъагагъ щIыпIэм хуэзэу, щаухуащ. Сабий цIынэхэм къыщыщIэдзауэ илъэсищ иримыкъуахэм нэсу щадэлэжьэнущ мыбы икIи щIэблэм зрагъэужьынымкIэ зыхуэныкъуэ псомкIи къызэгъэпэщауэ щытынущ
КЪАНТЕМЫР Самие.
